杜侍郎坐上得彝字
作者：釋居簡
朝代：宋

paragraphs: 春事三分二分了，策勳淑景還宜早。
野桃官柳嫌春少，却笑上林鶑易老。
豈知老榦空斗南，七八千歲春酣酣。
無人聞此不大笑，有口只與莊生談。
金鐘大鏞在東序，瑚璉陸離雜雕俎。
歌工在列樂在懸，更復明堂須柱礎。
一枝老我苕水湄，煮字不充亭午饑。
丹崖蒼壁信手題，詠歌事業銘鼎彝。